Gulnora Karimova, G'arb bizneslari va millionlab dollar pora - tekshiruv jadallashgan 
VimpelCom, MTS va TeliaSonera qimmatbaho qog'ozlari Nyu-Yorkdagi birjialarda sotiladi va shu tariqa ular AQSh moliyaviy tizimining bir qismi. Vashington e'tibori jiddiy.
Gap "Takilant Limited" firmasi haqida ketmoqda. 20-mart kuni Nyu-Yorkdagi federal sud mablag'ni musodara qilishni buyurgan. O'zbekistonda biznes qiladigan uch xalqaro mobil shirkati - VimpelCom, MTS va TeliaSonera respublika bozoriga ulkan pora evaziga kirib kelganmi? Shu paytgacha olib borilgan jinoiy tergov va jurnalistik tekshiruvlar prezident qizi bu kompaniyalardan kamida 1 milliard dollar pora olgani haqida darak bermoqda. AQSh olib borgan tergov shuni ko'rsatganki, uchala kompaniya ham O'zbekistonga kirish uchun pora bergan va bu mablag' turli jinoiy sxemalar orqali boshqa davlatlarda yashirilgan, jumladan Shvetsiyada. yaqinda e'lon qilgan hisobotida yuqoridagi da'voni isbotlovchi daliliy hujjatlarni keltiradi. Shvetsiya tergovchilariga ko'ra, bu jurnalistik tekshiruvlar ular qo'lidagi ma'lumotlar bilan hamohang. Xalqaro tergov chuqurlashar ekan, Shveytsariyada Gulnora Karimovaga aloqador bank hisoblarida 900 million dollar muzlatib qo'yilgan. Fransiyada prezident qizining katta qiymatga ega mulklari musodara etilgan, xususan kvartira va qasr. Vatanda Gulnora Karimova, 2014-yilning sentabrida Bosh prokuratura bergan ma'lumotlarga ko'ra, uyushgan jinoyatchilikda gumon qilinadi, biroq u aynan nimada ayblanayapti yoki ayblanishi mumkin, bu haqda hech qanday axborot mavjud emas. Gulnora Karimova o'tgan yilning fevral oyidan beri uy qamog'ida ekani aytiladi, biroq bu ham rasman tan olinmagan. O'zbekiston hukumati Yevropa davlatlari, qolaversa Qo'shma Shtatlar bilan qanchalik hamkorlik qilmoqda? G'arb rasmiylarining aytishicha, tergov bilan bog'liq iltimoslar qondirilmagan. Korrupsiya va inson huquqlari buzilishi bir-biriga chambarchas bog'liqdir, deya tanqid qilib keladigan xalqaro tashkilot "Human Rights Watch" Islom Karimov va uning ma'muriyatini xalqaro tergovda hamkorlik qilib, haqiqatning tagiga yetishga chaqirmoqda. "O'zbekistonning huquqbuzar hukumati tashqi dunyo tanqidini inkor etib, o'zini adolatparvar tuzum deya ta'riflaydi. Qani, Yevropa tergovchilari bilan ishlang, chuqur ildiz otgan jinoyatni fosh etishda hissa qo'shing", - deya undaydi Stiv Sverdlov. O'zbekiston bozoriga o'z shaxsiy mulki sifatida qaragani gumon qiinadigan Gulnora Karimovaning kirdikorlari siz o'ylagandan ham murakkabroq ko'rinishga ega, deya ma'lum qiladi Uyushgan jinoyatchilik va korrupsiyani yoritish loyihasi. "Ozodlik" radiosi bilan hamkorlikda olib borilgan tekshiruv xulosalarini o'zbek tilida o'qish mumkin.